text: 65-årig blev fejret med hornmusik i gaderne
  01 november 2016 kl. 15.40
  Telegrafregimentet i Fredericia fejrede fødselsdag med musik og march gennem byens gader.
  Intet telegrafregiment, ingen krig. Så enkelt kan nødvendigheden af regimentet fra Ryes Kaserne i Fredericia beskrives.
  Det sørger for, at de tekniske systemer virker i militære hovedkvarterer til lands, til vands og i luften, f.eks. at den militære ledelse kan sende sine ordre ud til de operative enheder, som gennemfører den militære opgave. Telegrafregimentet støtter med soldater og materiel til alle Forsvarets internationale operationer. 
  Tirsdag blev dets 65 års fødselsdag fejret med musik og march igennem Fredericias gader og med taler og prisoverrækkelse på Axel Torv midt i den gamle fæstningsby.
  
  